สะกิดรายย่อยใช้เวทีประชุมซักข้อสงสัยบจ.
ก.ล.ต.สะกิดเตือนรายย่อยใช้สิทธิซักถามบริษัทกรณีมีข้อสงสัย แจงยังไม่มีข้อร้องเรียนจีสตีล เข้ามา
18 ส.ค. 2554

ก.ล.ต.สะกิดเตือนรายย่อยใช้สิทธิซักถามบริษัทกรณีมีข้อสงสัย แจงยังไม่มีข้อร้องเรียนจีสตีล เข้ามา
นายธวัชชัย พิทยะโสภณ ผู้อำนวยการสำนักงานเลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า นักลงทุนรายย่อยควรใช้โอกาสการประชุมสามัญผู้ถือหุ้นประจำปีนี้ เข้าร่วมประชุมหากมีข้อสงสัยซักถามผู้บริหาร 
สำหรับกรณีที่นักลงทุนรายย่อยจะร้องเรียนข้อสัญญาการลงทุนของบริษัท อาร์เซลอร์ มิตตัล (AM) เอาเปรียบบริษัท จีสตีล (GSTEEL) นั้น ผู้อำนวยการ กล่าวว่า ยังไม่เห็นเรื่องร้องเรียนเข้ามา หากร้องเรียนมาสำนักงานต้องพิจารณาเรื่องก่อนว่าอยู่ในอำนาจของ ก.ล.ต.หรือไม่ เช่นกรณีข้อร้องเรียนระงับการโอนหุ้น เป็นหน้าที่ของตลาดหลักทรัพย์ 
นายธวัชชัย กล่าวถึง กรณีผู้ถือหุ้นรายย่อยร้องเรียนระงับการโอนหุ้นของบริษัท เสริมสุข (SSC) ว่า ขณะนี้เป็นคดีฟ้องร้องแล้ว ซึ่ง ก.ล.ต.ไม่ขอออกความเห็นเกรงว่าจะไปกระทบคดี
ด้านราคาหุ้น GSTEEL เมื่อวันที่ 11 เม.ย. ขาดข่าวดีกระตุ้น และนักลงทุนชะลอการเก็งกำไร ส่งผลให้เคลื่อนไหวแคบๆ 0.02-0.03 สตางค์ และปิดที่ 0.71 บาท ลดลง 0.01 บาท มูลค่าซื้อขายเบาบาง 
บทวิเคราะห์ บริษัทหลักทรัพย์ ซิกโก้ แนะนำขาย GSTEEL เนื่องจากราคาเหมาะสมอยู่ที่ 0.63 บาท แม้ว่าราคาเหล็กในปีนี้เติบโตอยู่ โดยคาดว่าราคาเหล็กรีดร้อน (HRC) เฉลี่ยปีนี้อยู่ที่ 788 เหรียญสหรัฐต่อตัน เพิ่มขึ้น 30% จากปีก่อน
“ราคา HRC ปรับตัวลงในเดือน มี.ค. สาเหตุมาจากภัยพิบัติที่ญี่ปุ่น ส่งผลกระทบต่อการผลิตในอุตสาหกรรมยานยนต์ และอิเล็กทรอนิกส์ คาดว่าการปรับตัวลงนี้จะเป็นช่วงเวลาสั้นๆ เนื่องจากอุตสาหกรรมยานยนต์ และอิเล็กทรอนิกส์ทั่วโลกยังคงเติบโตได้อีกในไตรมาสแรก
คาดยอดขายไตรมาสแรก อยู่ที่ 9,059 ล้านบาท เพิ่มขึ้น 77% จากปีก่อนหรือ 45% จากไตรมาสก่อน จากแนวโน้มราคาเหล็กที่ปรับตัวขึ้นและความต้องการเหล็กที่สูงขึ้นในช่วงต้นปี แต่คาดว่าไตรมาสแรกนี้ ยังขาดทุนอยู่ เนื่องจากไม่สามารถผลิตได้เต็ม 100% แต่เชื่อว่าตั้งแต่ไตรมาส 3 หลังจากอาร์เซลอร์ มิตตัล เข้ามาถือหุ้น จะทำให้บริษัทพลิกกลับมามีกำไรได้ จากการผลิตได้เต็ม 100%
อย่างไรก็ตาม คาดว่าต้องใช้เวลาอีกนานกว่าจะล้างขาดทุนสะสมของจีสตีลได้หมด จากเงื่อนไขการเพิ่มทุนของ AM ที่กำหนดให้ต้องจ่ายค่าธรรมเนียมการบริหาร 2% ของยอดขายแต่ไม่เกิน 1,280 ล้านบาทต่อปี ซึ่งถือว่ามีมูลค่าสูงมากเมื่อเทียบกับกำไรขั้นต้นของบริษัท